**Ailagor eglwysi yn dilyn cyfyngiadau’r coronafeirws: dau litwrgi**

**LITWRGI A: DILYN Y CRIST CROESHOELIEDIG, ATGYFODEDIG**

**Rhagarweiniad**

*Cynigir y litwrgi hwn i eglwysi sy’n dymuno nodi, drwy ddefod neilltuol, ailagor eu hadeiladau yn dilyn cyfyngiadau’r coronafeirws. Fe’i cynigir yn atodiad i litwrgi arferol yr Eglwys yng Nghymru ac, felly, gellid ei arfer oddi mewn i wasanaeth y Cymun Bendigaid fore Sul yn ogystal ag yn yr Hwyrol Weddi. Bydd angen addasu ychydig, fodd bynnag, os nad offeiriad sy’n gweinyddu.*

*Mae mawl a galarnad, fel ei gilydd, yn nodweddion yn y litwrgi hwn, a bydd teuluoedd a chymunedau a gafodd eu heffeithio’n ddifrifol gan y feirws yn teimlo i’r byw. Ond, am i’n Harglwydd yn gyntaf wynebu dioddefaint ac angau gyda ni a throsom ni, dywed y ffydd Gristnogol fod gennym ninnau’r gallu i wynebu’r amgylchiadau anodd presennol.*

*Mae dod ynghyd, wyneb yn wyneb, am y tro cyntaf wedi cyfnod y cloi yn caniatáu i gymunedau Cristnogol fyfyrio ar y geiriau hyn, a’r hyn a wneir, yng ngoleuni digwyddiadau diweddar. Yn benodol, bu i gyfnod y cloi rwystro’r Eglwys rhag dathlu’n litwrgaidd, eleni, Ddioddefaint, Croeshoeliad ac Atgyfodiad Iesu, felly mae’r ddefod isod yn adleisio, mewn mannau, y litwrgïau a arferir fel arfer yn ystod tridiau’r Pasg, tri diwrnod mawr y Triduum. Fe’u cynhwysir nid i ‘ddal i fyny’ yn litwrgaidd ond o argyhoeddiad dwfn fod profiadau heriol y misoedd diwethaf yn cael eu dwyn i mewn i gylch cariad achubol yr Un a ddaeth i’n plith i wasanaethu, i roi ei fywyd yn bridwerth dros lawer ac i gyfodi yn fuddugoliaethus.*

**Y Ddefod Agoriadol**

*Lle bo hynny’n addas a phosibl, argymhellir dathlu’r ddefod agoriadol hon yn yr awyr agored.*

Yr ydych chwi yn hil etholedig, yn offeiriadaeth frenhinol,

yn genedl sanctaidd, yn bobl o'r eiddo Duw ei hun,

i hysbysu gweithredoedd ardderchog yr Un

a'ch galwodd chwi allan o dywyllwch i'w ryfeddol oleuni ef:

*1 Pedr 2:9*

+Yn enw’r Tad, a’r Mab, a’r Ysbryd Glân. **Amen.**

Gras a thangnefedd a fo gyda chwi

**a’th gadw di yng nghariad Crist.**

Bobl Dduw, yr ydym yn dod ynghyd mewn llawenydd i nodi ailagor yr adeilad eglwysig hwn wedi sawl mis o fod ar gau, ac i ailgychwyn bywyd addoli’r gymuned Gristnogol yn y lle hwn. Oherwydd cyfyngiadau pandemig y coronafeirws fe’n rhwystrwyd rhag ymgynnull yn enw’r Arglwydd i offrymu ein haberth o fawl ac felly, heddiw, yr ydym yn llawen o fod ynghyd. Er hynny, cynnil yw ein llawenhau wrth inni ddwyn i gof y cur a’r caledi a ddioddefodd lluoedd o bobl ar hyd y misoedd diwethaf. Collodd rhai eu bywydau; bu eraill mewn poen corfforol a gwewyr meddwl; ynyswyd eraill a’u gadael yn unig; bu eraill mewn perygl yn eu cartrefi gan brofi trais a chamdriniaeth; dioddefodd sawl carfan o’n cymdeithas y tu hwnt i fesur; tarfwyd ar addysg a gwaith niferoedd; bu rhaid i’r cyflogedig a pherchnogion busnes, fel ei gilydd, addasu i gwrdd ag amgylchiadau economaidd heriol. I raddau amrywiol collodd pob un ohonom rywfaint o’n rhyddid er mwyn iechyd a lles ein cenedl.

Felly, a ninnau’n bobl o ffydd, yr ydym yn ymddarostwng dan law gadarn Duw gan weddïo y bydd iddo, pan ddaw’r amser, ddyrchafu’r rhai a drywanyd gan y feirws dinistriol hwn. Â hyder llwyr yn ei gariad diderfyn a’i dosturiaethau di-ball, sydd yn newydd bob bore, bwriwn ein holl bryder arno ef, yn ffyddiog fod ganddo ofal am ei bobl a dorrwyd gan waeledd, a ysigwyd gan alar ac sydd wedi eu cylchynu â thywyllwch annirnad. Yr ydym yn cyhoeddi Crist a ddoluriwyd, a wrthodwyd, a ddioddefodd angau, ac sydd yn awr yn aros gyda ni, ei bobl, yn nerthol yn ei allu adferol ac atgyfodedig Yma, heddiw, yr ydym yn cwrdd ag ef sy’n llefaru tangnefedd wrth yr ofnus, sy’n cyhoeddi maddeuant i bechaduriaid ac sy’n anfon allan ei ddisgyblion yn genhadon gobaith bywiol ac anorchfygol. Yn ei enw ef ac yn nerth ei Ysbryd ymrwymwn o’r newydd i’r alwad i fod yn llysgenhadon ei deyrnas, lle mae cariad yn rheoli yn fuddugoliaethus. *(cf. 1 Pedr 5:6-7; Galarnad 3:22-23)*

*Cyflwynir yr olewau sanctaidd a fendithiwyd gan yr Esgob*

Dduw gras a gallu,

yn ei fedydd eneinwyd dy Fab â nerth dwyfol yr Ysbryd,

fel y câi iacháu dy bobl friwedig,

ac yna ag ennaint daearol persawrus yr ymlynydd ffyddlon

tuag at ei ddioddefaint a’i gladdu.

Yn dy drugaredd, clyw ein gweddi wrth inni groesawu’r olewau sanctaidd hyn:

o’u heneinio â hwy

*(dyrchefir olew’r claf)*

boed i’r claf dderbyn presenoldeb iachaol, cysurlon Crist,

*(dyrchefir olew’r catecwmeniaid)*

boed i’r catecwmeniaid gael eu cyfnerthu ganddo ef i ymwrthod â themtasiynau pechod a drygioni,

*(dyrchefir y Crism),*

a boed i’r sawl a fedyddir ac a gonffyrmir gael eu gwneud yn unffurf ag ef drwy nerth yr Ysbryd.

Yn yr amserau gofidus hyn, eneinia dy Eglwys o’r newydd

fel y bo’r bobl yn adlewyrch o’th allu adferol

ac yn dyst i’th gariad afradlon

a dywelltir ohono ef, dy Grist,

sy’n fyw ac yn teyrnasu gyda thi

yn undod yr Ysbryd Glân

un Duw, yn awr ac am byth. **Amen.**

*Cyflwynir dysglaid o ddŵr a lliain.*

Dduw addfwyn a digyfnewid,

ymostyngodd dy Fab i olchi traed ei ddisgyblion

a rhoi i’th Eglwys y gorchymyn newydd -

ar inni garu ein gilydd fel y carodd ef ni.

Diolchwn am bawb sy’n gwasanaethu â medr eithriadol ac â thosturi,

gan geisio llesâd y cystuddiedig

a chaniatáu i dosturi gostyngedig Crist gael ei amlygu drwyddynt.

Bendithia hwy yn eu galwedigaeth

a dyro iddynt ddoniau anhepgor dy Ysbryd

fel y bo i eraill drwyddynt hwy gyfarfod â’th Fab,

a dosturiodd wrth yr anghenus

gan ddwyn iddynt gyflawnder dy iachâd,

Iesu Grist ein Harglwydd. **Amen.**

*Dyrchefir crog neu groes.*

Dduw o ddiderfyn drugaredd,

erom ni ac er ein prynedigaeth

fe wacaodd dy Fab ei hun,

gan fod yn ufudd hyd angau, ie angau ar groes.

Boed i’r rhai sy’n lluddedig gan boen gael noddfa ddiogel yn ei freichiau dioddefus,

boed i’r rhai a gollodd eu hegni, wrth rannu cur anwyliaid, ymwybod â’i ras adferol

a boed i’r rhai a alwyd i arwain gael eu llanw â nerth a doethineb

yr Un y tybiwyd unwaith ei fod yn wan a ffol.

Wrth inni edrych ar bren y groes lle bu Gwaredwr y byd ynghrog

llanw ein calonnau â diolch am ei gariad difesur,

agor ein llygaid i’w adnabod ef yn ei bobl alarus

cymhwysa ein dwylo i wasanaethu yn ei enw ef

a ddaeth i’n plith i wasanaethu

ac i roi ei einioes yn bridwerth dros lawer,

Iesu ein Harglwydd. **Amen**.

*Dyrchefir cannwyll y Pasg a’i chynnau.*

Dduw y bywyd anorchfygol,

i fyny o ddyfnder nos greulonaf angau

cyfodaist dy Fab i ogoniant disglair gwawr y greadigaeth newydd.

Ac yntau’n sefyll yng nghanol ei ddisgyblion difywyd, a barlyswyd gan ofn,

dengys iddynt y nodau o gariad yn ei gorff clwyfedig a gogoneddus,

cyhoedda dangnefedd,

anadla ei Ysbryd

a’u hanfon allan i bregethu maddeuant pechodau yn ei enw.

Dyro inni’r gallu, nyni dy bobl, i fyw dirgeledd y Pasg,

fel y bo i oleuni Crist, yn cyfodi mewn gogoniant,

chwalu tywyllwch ein calonnau a’n meddyliau,

oherwydd ef yw’r dechrau a’r diwedd,

Alpha ac Omega,

ef biau pob amser,

a phob oes;

iddo ef y bo’r gogoniant a’r gallu,

o oes i oes ac am byth bythoedd.

**Amen**

*Cludir cannwyll y Pasg mewn gorymdaith i mewn i’r eglwys.*

*Mae’r gwasanaeth yn parhau drwy ddilyn y litwrgi arferol. Os dymunir, gellir adnewyddu addunedau’r bedydd gan ddefnyddio’r ffurf a geir yn Litwrgi Gwylnos y Pasg.*

**Yr Anfon Allan**

*Os mai’r Cymun Bendigaid yw’r gwasanaeth, defnyddir y ddefod ôl-gymun arferol. Gellir cynnwys y ffurf isod ar y fendith.*

Yr Arglwydd a fo gyda chwi.

**A hefyd gyda thi.**

Duw’r Tad,

a arweiniodd ei ddewis bobl o gaethiwed i ryddid,

a roddo ichwi’r gallu i dystiolaethu am ei nerth sy’n rhyddhau.

**Amen.**

Duw’r Mab

a droediodd lwybr trist dioddefaint

ac agor y ffordd i’r gogoniant

a amlygo ei hun yn gydymaith ffyddlon i chwi.

**Amen.**

Duw’r Ysbryd Glân,

y cafodd y disgyblion eu cyfnerthu ganddo,

a anadlo fywyd y greadigaeth newydd yn ddwfn oddi mewn i chwi.

**Amen.**

A bendith Duw hollalluog, y Tad, y Mab, a’r Ysbryd Glân

a fo yn eich plith,

ac ymhlith eich ceraint a’r rhai sydd yn eich gweddïau,

y dydd hwn ac am byth.

**Amen.**

**LITWRGI B: LITWRGI YSGRYTHUROL O FOLIANT A GALARU**

**Dod Ynghyd**

Er bod ein Heglwys ar wasgar,

yr ydym yn dod ynghyd yn enw’r Tad

a’r Mab

a’r Ysbryd Glân.

**Amen.**

**Croeso**

*Croeso anffurfiol – a fydd yn cyfeirio at y ffaith mai ar gyfer y cyfnod presennol y mae’r litwrgi hwn o foliant a galarnad: llawenydd o gael cydaddoli, ond tristwch na fydd pawb, ar hyn o bryd, yn gallu dod i’r eglwys, a bydd rhai yn sâl neu wedi marw o Govid 19.*

Yr ydym yn cynnau’r gannwyll hon i’n hatgoffa bod goleuni Crist gyda ni yn wastadol.

**Crist yw ein goleuni a’n hiachawdwriaeth.**

*Ysbaid o Dawelwch*

**Moliant**

Dduw cariadlawn,

o’r dechreuad ymsymudodd dy Ysbryd ar wyneb y Greadigaeth gyfan,

yn ein herio’n gyson, yn ein llunio a’n galw i gael ein geni o’r newydd.

A ninnau’n llawenhau am fod dy Ysbryd gyda ni, hyd byth,

ac yn falch o gael addoli unwaith eto yn ein lleoedd eglwysig,

dywedwn gyda’n gilydd

**Moliant i ti, O Arglwydd!**

Mor brydferth yw dy breswylfod, O Arglwydd y Lluoedd. *(Salm 84:1)*

**Moliant i ti, O Arglwydd!**

Molwch yr Arglwydd, yr holl genhedloedd; clodforwch ef, yr holl bobloedd. *(Salm 117:1)*

**Moliant i ti, O Arglwydd!**

Oherwydd mae ei gariad yn gryf tuag atom, ac y mae ffyddlondeb yr Arglwydd dros byth. Molwch yr Arglwydd. *(Salm 117:2)*

**Moliant i ti, O Arglwydd!**

Y mae'n rhoi nerth i'r diffygiol, ac yn ychwanegu cryfder i'r di-rym. *(Eseia 40:29)*

**Moliant i ti, O Arglwydd!**

Dad nefol, yn ystod yr amseroedd dieithr a heriol hyn, yr ydym yn cydnabod inni ddysgu sgiliau newydd, inni addoli mewn ffyrdd newydd a gwahanol, inni ystyried ein llesiant, inni glywed yr adar yn canu a chaniatáu i’r greadigaeth siarad â ni. Rhoddwn ddiolch am fendithion a dderbyniwyd!

**Moliant i ti, O Arglwydd!**

Hollalluog Dduw, drugarog Dad,

ffynhonnell pob sancteiddrwydd a gras,

diolchwn iti am dy ddaioni a’th gariad diderfyn

tuag atom ni a’r holl greadigaeth.

Diolchwn i ti am ein creu a’n cynnal

a’n hamgylchynu â’th fendithion;

ond o’th holl roddion, rhown iti y diolch pennaf

am iti, yn dy gariad, sydd y tu hwnt i’n gallu ni i’w fynegi,

roi inni dy Fab ein Harglwydd Iesu Grist

i adfer ac iacháu dynolryw.

Moliannwn di, O Dad,

am holl sianelau dy ras,

ac am obaith cael rhannu dy ogoniant.

Goleua ein calonnau a’n meddyliau

a dangos inni fawredd dy gariad,

fel y diolchwn i ti yn ddiffuant,

nid trwy dy foliannu â’n gwefusau yn unig

ond trwy ymroi i’th wasanaethu’n gyfiawn

yn ein bywydau.

Gofynnwn hyn oll trwy Iesu Grist ein Harglwydd,

sydd, gyda thi a’r Ysbryd Glân,

yn un Duw, yn awr a byth.

Halelwia. Amen.

Diolchwch i'r Arglwydd, oherwydd da yw,

**ac y mae ei gariad hyd byth.**(*1 Cronicl 16:34)*

**Amen.**

**Galarnad**

Dduw cariadlawn,

a glyw ni pan lefwn arnat ti,

ac a ŵyr, trwy farwolaeth dy Fab, Iesu Grist,

boen y corff, y meddwl a’r ysbryd,

cofiwn mewn distawrwydd am y rhai sydd wedi colli eu bywydau

ac am y rhai a gollodd eu bywoliaeth yn ystod cyfnod y cloi,

yn y *dre hon* ac ar draws y byd.

*Distawrwydd.*

Gwaeddais ar yr Arglwydd yn fy nghyfyngder, ac ar fy Nuw iddo fy nghynorthwyo. *(Salm 18:6)*

**Atat ti, Arglwydd, y dyrchafaf fy enaid; O fy Nuw, ynot ti yr wyf yn ymddiried.** *(Salm 25:1-2)*

Y mae'r Arglwydd yn dda — yn amddiffynfa yn nydd argyfwng; y mae'n adnabod y rhai sy'n ymddiried ynddo. *(Nahum 1:7)*

**Atat ti, Arglwydd, y dyrchafaf fy enaid; O fy Nuw, ynot ti yr wyf yn ymddiried.**

Dywedodd Iesu wrthi, "Myfi yw'r atgyfodiad a'r bywyd. Pwy bynnag sy'n credu ynof fi, er iddo farw, fe fydd byw.” *(Ioan 11: 25)*

**Atat ti, Arglwydd, y dyrchafaf fy enaid; O fy Nuw, ynot ti yr wyf yn ymddiried.**

Dywedodd Iesu, “Peidiwch â gadael i ddim gynhyrfu'ch calon, a pheidiwch ag ofni.” *(Ioan 14:27)*

**Atat ti, Arglwydd, y dyrchafaf fy enaid; O fy Nuw, ynot ti yr wyf yn ymddiried.**

Dywedodd Iesu, “Ac yn awr, yr wyf fi gyda chwi bob amser hyd ddiwedd y byd.” (Mathew 28:20b)

**Atat ti, Arglwydd, y dyrchafaf fy enaid; O fy Nuw, ynot ti yr wyf yn ymddiried.**

**Amen.**

Dad nefol, ar hyd y misoedd diwethaf buom yn wynebu heriau a sefyllfaoedd newydd.

Arbedwyd y mwyafrif rhag y coronafeirws

ond collwyd llawer

a chawsom i gyd ein dolurio.

Yr ydym yn diolch ein bod yn ddiogel,

ond ni fedrwn ollwng o’n meddwl y rhai sy’n galaru.

Bu inni gadw’r ffydd

ond cawsom gyfnodau o amau;

bu inni ymddiried ynot ti

ond cawsom ysbeidiau o arswydo;

bu inni gadw ein hunain yn ddiogel

tra rhoes eraill eu cyfan mewn perygl er ein mwyn.

Buom yn gymdogol o bellter

tra’n cadw rheolau cyfnod y cloi.

Deuwn at ein gilydd yn bobl ddrylliedig

sydd, unwaith eto, yn ceisio’r cyfanrwydd a ddaw ohonot ti

ac sy’n beiddio gofyn am y nerth

i ganu cân newydd iawn.

Arglwydd, trugarha. **Arglwydd, trugarha.**

Crist, trugarha. **Crist, trugarha.**

Arglwydd, trugarha. **Arglwydd, trugarha.**

**Y Gollyngdod**

Dduw hollalluog, helaethaf ei gariad,

sy’n maddau i bawb a ddaw ato ef o lwyfryd calon

i ddechrau o’r newydd,

a faddeuo i chi eich gwendidau,

y rhai sydd yn wir yn bodoli a’r rhai sy’n ddychmygol,

a’ch dwyn i gyfanrwydd unwaith yn rhagor

drwy Iesu Grist ein Harglwydd. **Amen.**

**Gloria**

**Moliannwn di, Dad, Mab ac Ysbryd Glân**

**ynghyd â’r holl saint a’r angylion**

**yn y nef ac ar y ddaear,**

**ac addolwn di mewn didwylledd a gwir ffyddlondeb,**

**oherwydd ti yw’r Un Sanctaidd**

**yr Arglwydd, y Goruchaf. Amen.**

Dduw cariadlawn, ynot ti yn unig y mae ein gobaith a’n hiachawdwriaeth,

ynot ti yn unig y deuwn o hyd i’n cyfanrwydd,

wrth inni edrych ymlaen at yr amser

pan gaiff pob aelod o’th Eglwys yn y *dre hon*

addoli ynghyd unwaith eto, wyneb yn wyneb,

a rhannu yng nghymun Corff a Gwaed Crist,

offrymwn ein haddoliad, ein tristwch a’n moliant. **Amen.**

(**Darlleniadau’r dydd**

**Pregeth)**

*Gellir dweud* ***Credo*** *neu arfer y ffurf arall, anffurfiol hon wrth broffesu ffydd.*

**Yr ydym yn credu ac yn ymddiried yn un Duw.**

**Yr ydym yn credu ac yn ymddiried yn Nuw Dad, y Creawdwr.**

**Yr ydym yn credu ac yn ymddiried yn Nuw Fab, y Gwaredwr.**

**Yr ydym yn credu ac yn ymddiried yn Nuw Ysbryd Glân, y Sancteiddiwr.**

**Yr ydym yn credu ac yn ymddiried yn un Duw.**

**Yr ydym yn credu.**

**Yr ydym yn ymddiried.**

**Amen**.

**Y Tangnefedd**

Rhodded yr Arglwydd nerth i'w bobl! Bendithied yr Arglwydd ei bobl â heddwch!  *(Salm 29:11)*

Tangnefedd yr Arglwydd a fo gyda chwi bob amser

**A hefyd gyda thi.**

Yr ydym yn cyfarch ein gilydd â geiriau’r Tangnefedd

*Rhannwn â’n gilydd eiriau’r Tangnefedd*

**Tangnefedd yr Arglwydd a fo gyda chwi, fy nghyfeillion yng Nghrist.**

**Gweddi’r Arglwydd**

Gweddïwn yn hyderus gyda’n gilydd, fel y dysgodd ein Harglwydd ni…

**Ein Tad…**

**Y Fendith**

Bydded i Grist y Bugail da, a roddodd ei fywyd dros

y defaid, ein dwyn ni a phawb sy’n gwrando ar ei lais

ynghyd i un gorlan:

a bendith Duw hollalluog, y Tad, y Mab, a’r Ysbryd Glân

a fo yn eich plith,

ac ymhlith eich ceraint a’r rhai sydd yn eich gweddïau,

y dydd hwn ac am byth.

**Amen.**

**Datganiad o ran Hawlfraint**

Defnyddir gyda chaniatâd deunydd o *Y Beibl Cymraeg Newydd (Argraffiad Diwygiedig)* © Y Gymdeithas Feiblaidd Frytanaidd a Thramor 2004.

Hawlfraint Gwasg yr Eglwys yng Nghymru yw *Trefn ar gyfer y Cymun Bendigaid* (2004) y cynhwyswyd deunydd ohono yn y litwrgïau hyn.

Hawlfraint Gwasg yr Eglwys yng Nghymru yw *Gweddi Ddyddiol 2009 (yn cynnwys Trefn Gwasanaethau Ychwanegol y rhoddwyd iddynt y teitl Boreol a Hwyrol Weddi 2009)* y cynhwyswyd deunydd ohono yn y litwrgïau hyn.

Hawlfraint Gwasg yr Eglwys yng Nghymru yw *Amseroedd a Thymhorau: Y Garawys, yr Wythnos Fawr a’r Pasg* (2019) y cynhwyswyd deunydd ohono yn y litwrgïau hyn.